**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.08.2019, ora 08.00 –19.08.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 19.08.2019, ora 7.00**

**RÂURI**

**Debitele au fost în scădere uşoară,** exceptând cursul mijlociu al Prutului și cursurile inferioare ale Oltului și Buzăului, unde vor fi în creștere, ca urmare a propagării.

Pe râurile din bazinele hidrografice Tur, Crasna, Barcău, Bega, Timiș, Bârzava, Caraș, Nera, Cerna, Jiu, Vedea, Argeș, Bârlad, afluenții Oltului inferior și Prutului și pe cele din Dobrogea, debitele au fost în general staționare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Bega, Motru, bazinul superior al Ialomiței și pe unii afluenți ai Oltului superior și mijlociu şi mai mici (sub 30% din normalele lunare) pe râurile din bazinele hidrografice: Lăpuș, Bistra, Moraviţa, Caraș, Cerna, Bârlad, pe cursul superior al Siretului, pe unii afluenți ai Someșului Mic (Lonea, Fizeș), ai Crișului Negru (Valea Roșie, Holod, Teuz), ai Mureșului (Comlod, Iara, Vișa, Feernic, Domald, Secaș, Orăștie, Strei, Râul Mare, Râul Galben) şi pe afluenţii Prutului.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în scădere,** exceptând râurile din bazinele hidrografice: Bega, Timiș, Bârzava, Caraș, Nera, Cerna, Jiu, Vedea, Argeș, Bârlad, afluenții Oltului inferior și Prutului și cele din Dobrogea, unde vor fi în general staționare.

Sunt posibile creșteri de niveluri și debite, pe unele râuri mici din zonele de deal și munte, ca urmare a precipitațiilor, slabe cantitativ, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 18.08 – 19.08.2019 a fost staţionar, având valoarea de 2900 m3/s, sub media multianuală a lunii august (4300 m3/s).

Pe tot sectorul aval de Porţile de Fier, debitele au fost în scădere.

**Debitul la intrarea în ţară** (secţiunea Baziaş) va fi în scădere (2800 m3/s).

Pe tot sectorul aval de Porţile de Fier, debitele vor fi în scădere.

**2.** **Situaţia meteorologică în intervalul 18.08.2019, ora 08.00 –19.08.2019, ora 06.00**

**În ţară,** vremea a fost predominat frumoasă și a continuat să se încălzească ușor în toată țara, devenind local călduroasă în vest și în sud și apropiată de normalul termic al perioadei în restul teritoriului. În cursul zilei, cerul a fost variabil, cu unele înnorări în zonele montane și în nord-vest, iar noaptea treptat s-a degajat în toate regiunile. Vântul a suflat slab și moderat. Temperaturile maxime s-au situat între 24 de grade la Miercurea Ciuc și Întorsura Buzăului și 33 de grade la Băile Herculane, Calafat și Bechet, iar la ora 06.00, valorile termice se încadrau între 8 grade la Toplița, Joseni, Miercurea Ciuc și Întorsura Buzăului și 23 grade la Șiria (județul Arad).

**La Bucureşti,** vremea a fost predominant frumoasă și a continuat să se încălzească ușor. Cerul a fost variabil, mai mult senin dimineața și noaptea, iar vântul a suflat slab și moderat. Temperatura maximă a fost de 32 de grade la Filaret și 30 de grade la Afumați și Băneasa, iar la ora 06.00 se înregistrau 15 grade la Băneasa și 17 grade la Filaret și Afumați.

**3. Prognoza meteorologică în intervalul 19.08.2019, ora 08.00 –20.08.2019, ora 08.00**

**În ţară,** vremea va deveni călduroasă în cea mai mare parte a țării. Cerul va fi variabil în zonele deluroase și montane și mai mult senin în restul teritoriului, iar vântul va sufla slab și moderat. Temperaturile maxime se vor încadra între 26 și 34 de grade, iar cele minime vor fi cuprinse între 12 și 21 de grade, ușor mai scăzute în estul Transilvaniei, unde vor fi condiții de ceață.

**La Bucureşti,** vremea va deveni călduroasă. Cerul va fi mai mult senin, iar vântul va sufla slab și moderat. Temperatura maximă va fi de 32...33 de grade, iar cea minimă de 15....17 grade.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la 13.08.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Constanta revine cu informaţii suplimentare despre incendiul de vegetaţie uscată, de la 18.08.19, ora 21.00, de lângă Autostrada A2, la km 191, pe sensul de mers Bucureşti-Constanţa.** Pompierii ISU Dobrogea au intervenit pentru stingerea incendiului, localizarea exactă fiind lângă com. Peştera, jud Constanţa, la 10 km distanţă de A2.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 13.08.2019 - 14.08.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**Notă:** Referitor la informațiile apărute în spațiul public referitoare la posibila prezenţă a unui nor radioactiv deasupra României, Inspectoratul General pentru Situații de Urgenţă (IGSU), Comisia Națională pentru Controlul Activităților Nucleare (CNCAN) și Agenția Națională pentru Protecția Mediului (ANPM) aduc în atenția opiniei publice faptul că nu există date care să confirme sau să indice existența unor factori de risc radiologic pentru populația de pe teritoriul României sau mediu. În consecinţă, nu se impune luarea unor măsuri de răspuns.

Monitorizarea radioactivității mediului se realizează în permanență pe teritoriul României prin Rețeaua Națională de Supraveghere a Radioactivității Mediului (RNSRM), iar rezultatele monitorizării sunt analizate de către specialiștii CNCAN.

În acest sens, CNCAN împreună cu ANPM informează că măsurătorile efectuate pe teritoriul României, în perioada 8 august 2019 până în prezent, indică faptul că, în momentul de față, în România nu există nicio modificare a radioactivității mediului.

De asemenea, se precizează că nici la nivel internațional nu au fost raportate modificări ale nivelului de radioactivitate a mediului.

**CNCAN** rămâne în contact permanent cu Centrul de Incidente și Urgenţe din cadrul Agenției Internaționale pentru Energie Atomică de la Viena și cu statele cu care România are încheiate tratate bilaterale în cadrul Convenției Internaționale de notificare rapidă în cazul urgenţelor radiologice și accidentelor nucleare.

**IGSU**, ca punct de contact declarat la nivelul Uniunii Europene, menţine permanent legătura cu partenerii noștri la nivel european și de asemenea, ANPM, declarat punct de contact în cadrul rețelei europene de monitorizare a radioactivităţii mediului (EURDEP), monitorizează datele măsurătorilor efectuate de rețelele naționale de monitorizare a radioactivităţii mediului ale statelor europene.

La ora emiterii comunicatului, nivelul radiațiilor măsurate de către RNSRM se încadrează în limitele radioactivității mediului natural.

**CNCAN** împreună cu IGSU precizează că nu există niciun pericol radiologic pentru populație sau pentru mediu.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.